钦定古今图书集成/明伦汇编/官常典/第736卷 > 景清
## 钦定古今图书集成/明伦汇编/官常典/第736卷 > 景清

按《明外史》本传，清本“耿”姓讹“景”，真宁人。倜傥尚大节，
读书一过不忘。洪武中，进士及第，授翰林院编修，改
监察御史。三十年春召见，命署左佥都御史。未几，偕
御史邓文鉴、刘观奏事，以“疏”字误，怀印入刑科，更疏，
为给事中所劾，下诏狱，寻宥之，诏巡察川陕私茶，除
金华知府。建文初，为北平参议，燕王与语，言论明晰，
大称赏。寻召还为佥都御史。已，改御史大夫。燕师入，
诸臣死者甚众。清素预密谋，且约孝孺等同殉。至是
独诣阙自归。成祖命仍其官，委蛇班行者久之。一日
早朝，清衣绯怀刃入。先是，日者奏异星赤色，犯帝座
甚急，成祖故疑清。及朝，清独著绯，命搜之，得所藏刃。
清知事不成，跃起嫚骂。成祖怒，令剥磔死。或曰：“是夕
成祖梦清绕殿为厉，遂赤其族，已而复为厉。”命发其
先墓，籍其乡，转相攀染，谓之“瓜蔓”，抄村里为墟云。天
启中，秦人高其义，专祠祀之。福王时，赠清太保、左都
御史，谥忠烈。